सुखोई में उड़ान भर सकते हैं सचिन  
तेंदुलकर के सुखोई में उड़ान भरने का प्रस्ताव रक्षा   मंत्रालय को भेजा गया है। मंत्रालय की स्वीकृति, सचिन की रजामंदी और उपलब्धता के बाद ही इसे मूर्त रूप मिलेगा।
क्रिकेट के मैदान पर रिकार्डों की झड़ी लगाने वाले मास्टर ब्लास्टर सचिन तेंदुलकर जल्द ही सुपरसोनिक युद्धक विमान सुखोई में उड़ान भरते हुए नजर आ सकते हैं।  भारतीय वायुसेना के प्रवक्ता विंग कमांडर एसके मेहता ने बुधवार को कहा, तेंदुलकर के सुखोई में उड़ान भरने का प्रस्ताव रक्षा मंत्रालय को भेजा गया है। मंत्रालय की स्वीकृति, सचिन की रजामंदी और उपलब्धता के बाद ही इसे मूर्त रूप मिलेगा। मेहता ने कहा कि इस प्रस्ताव को लेकर काफी अगर-मगर है जो शुरूआती चरण में है और इसके लिए कोई निश्चित तारीख तय नहीं की गई है। तेंदुलकर भारतीय वायुसेना के ब्रांड दूत हैं और पिछले साल उन्हें ग्रुप कैप्टन के मानद पद से नवाजा गया था।  मेहता ने कहा, अगर यह प्रस्ताव मूर्त रूप लेता है तो पुणे हमारी पसंद होगा। गौरतलब है कि वायुसेना की सुखोई स्क्वाड्रन शहर में ही स्थित है। राष्ट्रपति प्रतिभा पाटिल ने भी पिछले साल यहीं से युद्धक विमान में उड़ान भरी थी।